FI Euroopan unionin virallinen lehti CE 78/895

(2004/C 78 E/0946)

KIRJALLINEN KYSYMYS P-4023/03

esittäjä(t): Jean-Louis Bernié (EDD) komissiolle

(5. tammikuuta 2004)

Aihe: Natura 2000

Euroopan yhteisöjen tuomioistuin katsoi 19. tammikuuta 1994 antamassaan tuomiossa (asia C-435/92), että kaikenlainen metsästys häiritsee villieläimiä ja että metsästys voi monessa tapauksessa vaarantaa koko lajin olemassaolon riippumatta siitä, kuinka monta eläintä surmataan. Metsästyksen aiheuttamalla häiriöllä on negatiivisia vaikutuksia yksittäisten eläinten energiatasapainoon ja asianomaisten populaatioiden kuolleisuusasteeseen.

Komissio katsoi 13. syyskuuta 1994 Ranskalle antamassaan perustellussa lausunnossa, että 7 artiklassa ei sallita metsästystä tietyn erityissuojelualueen sisällä. Metsästystoiminta vaikuttaa aina lintujen elinoloihin, vaikka olisi taattu, ettei näitä lintuja tapeta. Ajaminen, laukaukset ja metsästäjien ja koirien läsnäolo alueella eivät sovi yhteen 4 artiklassa säädettyjen lisääntymis- ja eloonjäämistavoitteiden kanssa.

Komissio muistutti tässä yhteydessä, että Ranskalle erityissuojelualueiden perustamiseksi myönnetyn rahoitustuen päämääränä oli luoda nopeasti luonnonsuojelualueita, joilla metsästys on kielletty.

Lisäksi komissio katsoi, että metsästystä näillä alueilla ei missään tapauksessa voisi perustella direktiivin 92/43/ETY (1) 6 artiklan 4 kohdassa tarkoitetuilla ”erittäin tärkeillä yleisen edun kannalta pakottavilla syillä”.

Kuitenkin sekä komissio että jäsenvaltiot vahvistavat, että metsästys tulee jatkumaan Natura 2000 -verkossa, toisin sanoen alueilla, joilla eläinten häirintää ei sallita.

Mihin oikeusperustaan ja oikeuskäytäntöön komissio tukeutuu, kun se väittää, että metsästys ja erityissuojelualueet ja erityisten suojelutoimien alueet sopivat yhteen?

Margot Wallströmin komission puolesta antama vastaus

(5. helmikuuta 2004)

Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY 6 artiklassa Natura 2000 -alueille vahvistetut suojelutoimenpiteet ovat luonteeltaan yleispäteviä. Metsästystä Natura 2000 -alueilla koskevia erityissäännöksiä ei ole annettu. Siksi metsästystä on tarkasteltava samojen yleisperiaatteiden mukaisesti, joita sovelletaan myös muuhun, suojelualueen tavoitteiden säilymisen kannalta mahdollisesti haitalliseen ihmisen toimintaan.

Yhteisössä ei ole erityistä oikeuskäytäntöä, jolla säädellään metsästystä Natura 2000 -alueilla. Komissio on halunnut tarkastella nykyisen oikeuskäytännön kattavuutta Natura 2000 -verkkoon sovellettavien yleisten suojelunäkökohtien osalta direktiivin 92/43/ETY (2) 6 artiklan säännösten soveltamisohjeissa. Se ottaa myös huomioon kyseisen asiakirjan julkaisemisen jälkeen annetut tuomioistuimen tuomiot. Arvoisaa parlamentin jäsentä kehotetaan myös tutustumaan metsästystä koskeviin uusiin suuntaviivoihin (3), joissa käsitellään samaa aihepiiriä.

(1) EYVL L 206, 22.7.1992, s. 7.

(2) Natura 2000 -alueiden suojelu ja käyttö. Luontodirektiivin 92/43/ETY 6 artiklan säännökset. Saatavissa Internet -osoitteesta (http://europa.eu.int/comm/environment/nature/legis.htm).

(3) Guidance document on hunting under Council Directive 79/409/EEC on the conservation of wild birds. Saatavissa Internet-osoitteesta (http://europa.eu.int/comm/environment/nature/sustainable_hunting.htm).